Lav deltakelse i omstridt valg i Kuwait
Lørdagens valg på ny nasjonalforsamling i Kuwait var omstridt fordi emiren, sjeik Sabah al-Ahmad al-Sabah, utstedte en ny valglov. Opposisjonen hevder at valgloven blant annet gjør det lettere å kjøpe stemmer og bestemte seg derfor for å boikotte valget. - Vi i Azemi-stammen er mot valget. Det nye parlamentet vil ikke vare lenger enn en måned. En nasjonalforsamling uten opposisjon er nytteløst, sa Ahmed al-Azemi utenfor et valglokale lørdag.Ut ifra de første resultatene har sjiamuslimske kandidater gjort det godt. 17 av de 50 plassene i parlamentet vil gå til sjiamuslimer. - Det er ikke overraskende. Siden 2006 har sjiamuslimene plassert seg på emiren og regjeringens side. Når opposisjonen valgte boikott, var det naturlig at det ville gagne sjia-kandidatene, sier Kuwait-kjenner Jon Nordenson til NTB. Han er stipendiat ved Institutt for kulturstudier og orientalske språk ved Universitetet i Oslo og besøkte nylig det oljerike landet.Nordenson forteller at den politiske kampen i Kuwait nå står mellom krefter som er tro mot emiren og regjeringen på den ene siden, og opposisjonen som krever mer demokrati på den andre. - Opposisjonen består av liberale, nasjonalistiske og islamistiske grupper. De er uenige om mye, men står i det store og hele sammen bak kravet om reformer i retning av et konstitusjonelt monarki likt det vi har i Norge, sier han. Parlamentsvalg ble innført i Kuwait i 1963, men emiren sitter fortsatt på mye makt og velger selv regjering.
Med en valgdeltakelse på under 40 prosent mangler det nye parlamentet i Kuwait legitimitet, hevder opposisjonen, som mener valgboikotten var vellykket.